Bylmoorde: Henri gee eerste keer sy weergawe | Maroela Media
Henri van Breda, wat daarvan beskuldig word dat hy sy ouers en broer met 'n byl vermoor het, het Maandag sy weergawe van die aand se gebeure in die Wes-Kaapse hooggeregshof gegee.
Van Breda het skuld ontken op drie aanklagte van moord, een van poging tot moord en een van dwarsboming van die gereg.
Martin van Breda (54), Theresa (55) en Rudi (22) is tydens die aanval op 26 Januarie 2015 oorlede. Marli (toe 16 jaar oud), Van Breda se suster, het die aanval oorleef.
Adv. Pieter Botha, vir Van Breda, het sy kliënt se pleitverduideliking aan die hof voorgehou.
Die gesin het in 2006 na Australië verhuis. Martin, Theresa en Marli het in Januarie 2014 weer na Suid-Afrika teruggekeer. Rudi en Henri het in Australië agtergebly om hul studie te voltooi. Martin, Theresa en Marli het in Maart 2014 na die huis op die De Zalze-landgoed in Stellenbosch verhuis en Henri het in Augustus 2014 ook na Suid-Afrika teruggekeer en saam met die gesin ingetrek.
Rudi het in Desember 2014 vir die gesin kom kuier en sou in Februarie terugkeer na Australië. Henri verduidelik hulle gesin het graag saam aan buitelugaktiwiteite deelgeneem, waaronder haaihokduik en bootry. Hulle was 'n hegte gesin, het hy gesê.
Volgens Henri was die aand voor die aanval 'n gewone aand. Die gesin het saam aandete geëet en daarna 'n Star Trek-fliek gekyk. Volgens hom was Marli vermoedelik in haar kamer en kan hy onthou sy ma het iewers deur die aand met haar broer op die foon gesels.
Henri en Rudi het glo ná die fliek kamer toe gegaan en verder op hul skootrekenaars gespeel. Die twee broers het 'n kamer gedeel. Rudi het glo aan die slaap geraak en Henri het nog 'n tekenprent gekyk. Volgens Henri het hy later opgestaan om badkamer toe te gaan, en sy selfoon saamgeneem. Hy het glo nie die badkamerlig aangeskakel nie.
Volgens Henri het hy harde geluide gehoor terwyl hy in die badkamer was en het gaan ondersoek instel. Hy het glo die deur op 'n skrefie oopgemaak en gesien hoe iemand, geklee in swart klere en met 'n klapmus aan, Rudi aanval. Die persoon het glo tussen hul beddens gestaan en Rudi aangeval met 'n voorwerp – wat hy toe later ontdek het is 'n byl.
Hy het glo "gevries" en begin skree. Volgens Henri kan hy nie onthou wat hy geskree het nie. Die slaapkamer se ligte is toe glo aangeskakel en hy het gesien sy pa het kom ondersoek instel. Sy pa het die aanvaller glo aangeval, maar die aanvaller het hom met die byl gekap en hy het inmekaargesak.
Henri sê hy kan onthou die aanvaller het gelag terwyl hy met die aanval besig was. Sy ma het intussen glo daar aangekom en gevra: "Wat gaan hier aan?" Volgens Henri kon hy nie sien nie aangesien die badkamerdeur sy sig beperk het.
Henri het toe glo nog geluide gehoor, vermoedelik is Theresa en Marli toe aangeval. In hierdie stadium het Henri glo na Rudi se bed beweeg en volgens hom was die aanvaller nie besorg oor sy teenwoordigheid nie. Henri het toe glo die aanvaller se arm gegryp en die byl by hom afgeneem. Volgens Henri was hy verbaas oor hoe vinnig hy die aanvaller kon ontwapen.
Die aanvaller het in hierdie stadium glo met 'n mes te voorskyn gekom en wou Henri aanval. Henri en die aanvaller het toe glo baklei waarna Henri glo die aanvaller se regterhand kon vasgryp sodat die man hom nie met die mes kon steek nie. Henri het besef hy het nog die byl en het die aanvaller glo oor sy regterskouer gekap. Die byl was glo agterstevoorom in sy hand en hy het die aanvaller dus met die stomp kant van die byl getref.
Volgens Henri het die aanvaller in dié stadium gevlug. Henri het toe glo kwaai stemme gehoor, wat soos Afrikaans geklink het. Hy het Marli en sy ma buite die kamer sien lê.
Henri beweer hy kan nie vinnig hardloop nie, en het geweet hy sou nie die aanvaller kon inhaal nie. Hy het die byl toe glo by die trappe afgegooi waarna hy glo self by die trappe afgeval en na die kombuis beweeg het. Hy weet nie hoeveel mense in die huis was nie, vermoedelik twee.
Henri het besef hy het nog sy selfoon by hom en hy wou glo die nooddiens bel, maar het nie die nommer gehad nie. Hy het sy destydse meisie, Bianca, probeer bel, maar kon haar nie in die hande kry nie. Hy weet nie of die foon net gelui het en of hy haar stempos gekry het nie.
Hy het in daardie stadium die paramedici se nommers op Google op sy foon opgesoek. Volgens Henri het hy Marli sien beweeg en toe in daardie stadium sy bewussyn verloor. Hy weet nie of dit as gevolg van die skok, sy beserings of albei was nie.
Henri beweer dit was reeds lig buite toe hy weer sy bewussyn herwin het. Hy was onseker of dit alles werklik was. Hy het glo vir Marli sien beweeg en gehoor hoe Rudi roggel.
Henri het glo op die yskasdeur gekyk na die noodnommers vir paramedici. Hy het daarna onsuksesvol probeer om die paramedici te bel. Hy het toe die huisfoon en landlyn gebruik.
Henri beweer hy het besef Suid-Afrikaners sukkel soms om sy Australiese aksent te verstaan en boonop het hy as kind gehakkel. Hy hakkel glo nog steeds as hy onder stres is. Hy het vir spraakterapie gegaan as kind en het geleer dat hy stadig en kalm moet praat vir mense om hom te verstaan. Hy wou dus so kalm moontlik wees wanneer hy met die paramedici praat. Hy het 'n sigaret aangesteek om hom te kalmeer en die paramedici gebel.
Hy het weer vir Bianca gebel, maar kon haar nie in die hande kry nie. Hy het vir haar 'n WhatsApp-boodskap gestuur. Toe die polisie by die toneel opgedaag het, het hulle foto's van hom geneem en sy pajamabroek en sokkies gevat.
Polisiebeamptes het glo vir Henri gesê hulle het vir Marli medikasie gegee en dat sy "helder wakker is" en wou weet of haar weergawe met sy weergawe sal ooreenstem. Hy het dit bevestig.
By die dokter aangekom, het hy glo gehoor een van die polisiebeamptes vra die dokter in Afrikaans of sy beserings moontlik self toegedien is. Die dokter het, ook in Afrikaans, geantwoord: "Ons sal sien wat ons kan doen."
Ene kol. Beneke het daarna met Henri gesels en glo vir hom gesê: "Ek glo nie 'n woord van jou bulls**t-storie nie."
Henri was in hierdie stadium glo uitgeput as gevolg van 'n gebrek aan slaap en hy het die vorige aand laas geëet. Hy wou dus net daar wegkom en die verklaring, wat hy by die polisie afgelê het, was dus nie volledig nie.
"Die polisie het my baie vinnig as 'n verdagte beskou. Hulle het my nooit oor my regte ingelig, naamlik dat ek mag stilbly of regsadvies bekom nie. My verklaring sou nie verander het nie, maar dit sou net meer volledig gewees het."
Botha het daarna die inligting oor die nadoodse ondersoeke aan die hof voorgehou. Rudi, Martin en Theresa is al drie aan kopwonde wat hulle tydens die bylaanval opgedoen het oorlede.
Forensiese toetse is ook gedoen en 'n bloedmonster het bewys dat Henri geen dwelmmiddels in sy bloed gehad het nie.
Na 2jaar begin hy praat..iewers is n aap in die mou.
Klink vir my meer soos die outjie van Griewastad. Vol liegstories gly gly in sy eie liegstories!
Regtig?? Jy het heeltemal te veel tyd gehad om al hierdie nonsies uit jou duim te suig! As hulle 2 was wat jou so maklik kon oorval…waarvoor sou hulle nie klaarmaak nie?? Nee boet, praat die waarheid
LMGA die Suid Afrikaners sukkel om sy AUSTRALIESE aksent te verstaan? EK GLO en hoop die reg gaan hier sy gang neem en dat die skuldige wat GLO niks gedoen het nie GEVANG en gevonnis word . hier is al te veel weergawes van die storie en die hele berig is vol van hy het GLO dit gehoor en Glo dat gesien en GLO dit vergeet .. en onsuksesvol die paramedici gebel .. hy kon nie sy meisie in die hande kry nie . hy kon NIEMAND anders in die hande kry nie .. sjoe . was seker wegraping gewees… Lees meer »